b'\n_START_ARTICLE_\nVikeidet\n_START_PARAGRAPH_\nVikeidet er et flatt eid p\xc3\xa5 Lang\xc3\xb8ya i Vester\xc3\xa5len. P\xc3\xa5 \xc3\xb8stsiden av Vikeidet ligger Vik og Vikosen, og p\xc3\xa5 vestsiden ligger Fr\xc3\xb8skeland og Eidsfjorden. Vikeidet deler nesten Lang\xc3\xb8ya i to. P\xc3\xa5 nordsiden av eidet er den nordvestre delen av Sortland kommune, og \xc3\x98ksnes kommune lenger nord. P\xc3\xa5 s\xc3\xb8rsiden av eidet er den s\xc3\xb8rvestre delen av Sortland kommune. Eidsfjorden og den vestlige delen av Vikeidet tilh\xc3\xb8rte fram til 1963 Hadsel kommune._NEWLINE_Vikeidet er myrlendt. Deler av eidet er dyrket opp som grasmark, og en del er gr\xc3\xb8ftet og tilplantet med gran. \xc3\x98st p\xc3\xa5 eidet ligger den tidligere Maskinf\xc3\xb8rerskolen for landbruk, Vikeid. Skolen ble endelig nedlagt sommeren 2005. Ved Fr\xc3\xb8skeland, p\xc3\xa5 vestsiden av eidet, ligger flere vann._NEWLINE_Fylkesvei 820 fra Sortland til B\xc3\xb8 krysser Vikeidet fra \xc3\xb8st til vest. St\xc3\xb8rstedelen av veien over Vikeidet g\xc3\xa5r i rett linje, og veien er derfor kjent som en av veistrekningene i Vester\xc3\xa5len som har mye r\xc3\xa5kj\xc3\xb8ring._NEWLINE_Vester\xc3\xa5len RC-klubb arrangerte i 2004 nordnorsk mesterskap i modelflyvning p\xc3\xa5 et anlegg ved Maskinf\xc3\xb8rerskolen._NEWLINE_Fra slutten av 1990-tallet har kortnebbgjess beitet p\xc3\xa5 deler av Vikeidet i trekkperioden om v\xc3\xa5ren. Tidligere har gjessene beitet mer p\xc3\xa5 grasmarkene og myrene langs Sortlandssundet, men senere har gjessene i st\xc3\xb8rre og st\xc3\xb8rre grad blitt jaget fra de beiteomr\xc3\xa5dene, og gjessene har begynt \xc3\xa5 finne nye beiteomr\xc3\xa5der i st\xc3\xb8rre avstand fra sundet.'